#### FARSKÝ LIST

**25.júl 2022 – 31.júl 2022, číslo 463**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Všetko, čo potrebujeme, je v nás***

***============================***

*Púštni otcovia hovorili, kélia ťa naučí všetko. Mysleli tým, nechoď z nej preč, nehľadaj inde, všetko potrebné je tu, v nej. Ale aj kélia, pustovňa, je len nástroj. Odpútava nás od sveta, vonkajšku, aby nám pomohla objaviť samých seba v Bohu - a Boha, Nebo v nás.*

*Samo Nebo je totiž v nás. Žiť ho môžeme iba v spoločenstvo, iba v komunite v Cirkvi, ale len preto, že od okamihu krstu v nás je. Možno sa to podobá futbalistom, ktorí tiež môžu futbal hrať len spolu, ale len preto, že každý z nich sám osebe futbalistom je.*

*Keď žijeme povrchne, hľadáme to, čo v nás už je, okolo seba, vo veciach sveta - a nenachádzame. Hneď dvojnásobne, pretože vo svete to, čo hľadáme, nie je; a tiež preto, že vnútro, kde je to pre nás pripravené a nachystané, prehliadame, nevenujeme mu pozornosť, nie sme zvyknutí byť v sebe, miesto toho blúdime po vonkajšku.*

*Musíme sa učiť skutočne byť, skutočne žiť, skutočne konať. Sebou, v sebe, zo seba. Tak, ako prítomnosť je miestom, kde nás čaká Boh, takisto my sami sme tým miestom, kde nás čaká, kde je. Žiť tak znamená byť prebudený. Prosto byť. Prosto hovoriť a konať, priamo, bez čohokoľvek umelého, bez pokrytectva. Čím viac takto sme, v sebe s Bohom, v Bohu sebou, tým menej má nad nami svet a Zlý moc. Tu končí svetská žiadostivosť. Pripadá nám zrazu absurdná, smiešna, trápna. Tu končí aj každý strach. Sme slobodní. Pripravení začať Nebo, ktoré sme v sebe našli, žiť - zdieľaním v spoločenstve v Cirkvi. Konečne sme na toto zdieľanie oslobodení a pripravení.*

*"Božie kráľovstvo neprichádza tak, že by sa to dalo spozorovať. Ani nepovedia: “Aha, tu je!” alebo: “Tamto je!”, lebo Božie kráľovstvo je medzi vami" (Lk 17, 20-21). Alebo vo vás, dá sa aj tak preložiť. Oboje je správne. Najprv v sebe objavujeme Nebo. Potom ho môžeme žiť - medzi sebou. Bez prvého nie je možné druhé. Bez druhého prvé stráca zmysel - ako manželstvo uzatvorené, ale nekonzumované.*

*Viera je bránou, ktorá nám sem otvára cestu. Mlčanie, vnútorné, zase rozptyľuje hmly sveta, ktoré nás dovtedy obklopovali a zahaľovali nám zrak. Zobúdzame sa do sveta iskrivo čistého, jasného, skutočného, krásneho - Božou svätosťou.*

***Naozaj a bez strachu!***

***=====================***

*Viera = naozaj. A toto 'naozaj' mení úplne všetko, celý život, myslenie, všetko - ak je to naozaj naozajstné 'naozaj'! Toto je viera, toto je brána! Nedá sa, naozaj sa nedá uveriť Bohu a Evanjeliu bez toho, aby to človeka zmenilo tak úplne, že "kto je teda v Kristovi, je novým stvorením. Staré sa pominulo a nastalo nové" (2Kor 5, 17).*

*Viera otvára dvere do nového a jediného skutočného sveta a tým je sám Boh. V tej chvíli sa na nás spĺňa slovo: "Nebeské kráľovstvo sa podobá pokladu ukrytému v poli. Keď ho človek nájde, skryje ho a od radosti z neho ide, predá všetko, čo má, a pole kúpi" (Mt 13, 44). Čo iné, než naozaj zanechať svet a ponoriť sa do Pokladu, ktorým je Boh sám? Všetko ostatné by bolo bláznovstvo, hoci pre svet práve toto bláznovstvom isto bude.*

*Hovorí sa, že ruská štátna domáca propaganda nemala ani tak za cieľ ľudí presvedčiť, ako skôr zneistiť, aby nakoniec neverili ničomu. Niekedy sa pýtam, či dnes diabol nesleduje to isté. Predkovia, keď stali pred faktom, tak uverili. My, dnes, sme plní pochybností, pretože svet nás v záplave hoaxov a manipulácií a reklamy naučil neveriť ničomu. Hlboko v sebe pochybujeme už aj nad tým, "čo sme počuli, čo sme na vlastné oči videli, na čo sme hľadeli a čoho sa naše ruky dotýkali" (1Jn 1, 1). Máme strach uveriť o samému faktu, keď naň narazíme - a to platí aj voči Bohu. Vidíme fakty, počúvame svedectvá, ale aj keď ich už nemôžeme nijako spochybniť, stále je v nás strach a pochybnosť: dialo sa to tam, ale platí to aj tu a teraz ? Oni to tak zažili, ale platí to aj na mňa? A ak k Nemu pristúpim tak, evanjeliovo, ako dieťa k Oteckovi - neurazí sa? Nerozhnevá? Neskára ma? Veď je to Boh!*

*Ježiš hovorí, že "ak sa neobrátite a nebudete ako deti, nevojdete do nebeského kráľovstva" (Mt 18, 3). Dieťa nemá strach ani predsudky. Keď dieťa vidí fakt, verí mu. Nie ako strachom a pochybnosťami spútaný dospelák!*

*Žiadostivosť nie je až taký problém, ako strach. Žiadostivosť sa iba presmeruje - zo svetských veci na veci Božie, zo sveta na Boha, na Nebo. Ale strach? Strach z odsúdenia, z bolesti, zo zlyhania - preň miesta niet! Strach musí byť zanechaný úplne! To je Ježišovo posolstvo: Nebojte sa! "V láske niet strachu, a dokonalá láska vyháňa strach,... a kto sa bojí, nie je dokonalý v láske" (1Jn 4, 18). Božia láska z nás vyháňa strach a ten je v nás nahradený našou láskou voči Bohu. Ako by sme sa mohli báť milovaného Milujúceho? A keď zmizne strach, potom konečne nastáva Boží Život a Nebo, ako vraví Písmo, že Kristus "vyslobodil tých, ktorých celý život zotročoval strach" (Hebr 2, 15).*

*Je to strach, ktorý nám bráni uveriť tomu, čo je jasné a zjavné, prijať fakty ako fakty a bez prekážok žiť naplno nový život s Bohom, ako nám bol ponúknutý. Zbaviť sa strachu je podmienkou viery - ale súčasne viera v Božiu lásku je podmienkou opustenia strachu a neistoty. Kvôli Bohu veríme Evanjeliu. Ale kvôli Evanjeliu veríme, dôverujeme Bohu. Bez viery v Evanjelium nie je dôvera Bohu možná.*

*Táto viera je blízkosťou s Bohom. A môcť takto skutočne a dôverne s Bohom žiť - čo sa tomu už len vyrovná? Nie div, že úplne a bez smútku opúšťame pole sveta, aby sme zmocnili pokladu, ktorým je Boh sám! Opustiť strach a uveriť je ako keď sa človek namáhavo preberá z oblúznenia ťažkej nočnej mory, ale nakoniec predsa precízne do svetla skutočného dňa. A pretože strach sa miesto reality sýti myšlienkami, mlčanie, vnútorné, zmĺknutie mysle je spôsob, ako sa z tejto mory prebrať a precitnúť do Reality!*

*Slobodní od strachu konečne pristupujeme k Bohu ako hriešnici, lebo vieme, že On je naše odpustenie i uzdravenie. Pristupujeme k Nemu ako malí a slabí, lebo vieme, že odteraz našou silou bude Boh sám. Zanechávame Ego, lebo už viac nie je potrebné tým, ktorých sám Boh zaodial samým Sebou.*

***Je to church-building***

***========================***

*Cirkev na zemi. Miesto, kde sa učíme byť nie iba tímom, ale ešte viac, rodinou. A robíme to podobne ako firmy.*

*Taká banka sa venuje financiám, ale čas od času usporiada pre zamestnancov a manažment niečo úplne mimo: dobrovoľnícku brigádu na nejakej pamiatke, alebo nejakú charitnú službu, alebo výlet, alebo pobyt v nejakej destinácií, alebo nejakú párty,... V japonskej firemnej kultúre sa dokonca takého veci pokladajú za súčasť zamestnania a pod pojmom 'porada' časti nájdeme práve niečo takéto. Cieľom je, aby zamestnanci sa naozaj niečím ako rodinou stali.*

*Aj v Cirkvi máme niečo podobné. Mnohé veci na nás Boh necháva akoby to bola nejaká forma rébusu, ktorý máme spolu vyriešiť. Nedáva nám denne inštrukcie. Necháva nás poradiť si sami. Nie azda preto, aby sme takto sami rástli a učili sa byť skutočnými synmi a dcérami Boha (a nie otrokmi) a aj takto sa spolu zbližovať a učiť sa spolu konať, spolu vychádzať, spolu žiť a stavať sa tak skutočnou Rodinou Boha, bratmi a sestrami?*

*Aj všetko ostatné, ja tomu hovorím spiritualita konania, nám môže slúžiť ako nástroj church-buildingu. Futbal? Turistika? Grilovanie? Divadlo? Výlet? Motorky? Bicykle? Orchester či zbor? Skauting? Všetko je dobré, ak to využívame správne - teda ak tým budujeme sami seba ako Cirkev, podľa slov Písma: "milovaní, budujte sami seba na svojej presvätej viere a modlite sa v Duchu Svätom" (Júd 1, 20) "a dajte sa vbudovať aj vy ako živé kamene do duchovného domu, do svätého kňazstva, aby ste prinášali duchovné obety, príjemné Bohu skrze Ježiša Krista" (1Pt 2, 5).*

*Preto Boh nekoná sam ani za nás. Preto nemysli za nás. Nedáva hotové odpovede. Pretože nechce sluhov. Chce synov. Partnerov. A chce, aby sme si navykli byť aj navzájom rodinou. Náročky nás robí závislými jeden na druhom. Nikoho v Cirkvi nikdy nerobí sebestačným. Práve preto! Doslova nás núti rodinou byť - alebo zahynúť! Doslova nás núti k samostatnosti a iniciatíve a zodpovednosti. Lebo chce synov. Nie sluhov. Nie otrokov. Sama farnosť môže byť pre nás takýmto hlavolamom - a istom miestom onoho church-buildingu!*

*Pekne nám to pripomenula Synoda a synodalite - keď nám opakovala, že hlavným cieľom nie je nejaký dokument, ale to, aby sme sa počas synodálneho procesu synodálnymi stali. Čiže aby sme sa počas neho a s jeho pomocou stali cirkvou, Rodinou Boha!*

***Viete, kde je Boh?***

***=====================***

*Tam, kde je tá najväčšia prostota a jednoduchosť. Presne tam. Lebo kde je Boh, tam je plnosť samého bytia. A kde je táto plnosť, tam už nič iné dodatočné nie je potrebné, ba iba by rušilo. Preto vidíme u svätých a mystikov záľubu v mlčaní, chudobe, dokonca pôste!*

*Aj skutočné spoločenstvo Cirkvi je takto jednoduché. Vonkajšok, vrátane zázrakov a znamení, je užitočný hlavne pre "zástupy", ľudí, ktorí v Krista už nejako veria, ale ešte sa neobrátili, ešte Ho nenasledujú, ešte s Nim skutočne nežijú. Tak to bolo u Ježiša, nevieme o žiadnom zázraku, ktorý by robil medzi apoštolmi, len voči zástupom a ľuďom zvonka. Podobne apoštoli, konali znamenia pri ohlasovaní, ale vo vnútri Cirkvi už potrebné neboli, hoci sa isto nejaké uzdravenia aj tam diali a dejú aj dnes. Ale v Cirkvi už prúdi Boží Život, samo Bytie Boha - a o to ide. To je onen zázrak nad všetky zázraky: Boží Život, Nebo, čiže skutočne žitá Spása.*

*Preto aj vzťahy v spoločenstve Cirkvi sú prosté. Nepotrebujú žiadne kulisy, žiadne veľké slová a nafúknuté gestá. Vlastne často stačí prosté spoločné bytie, spoločné mlčanie. Prúdi medzi nimi totiž spoločná skúsenosť jedného Ducha, jedného Života, jednej Spásy.*

*Znakom toho, že už toto žijeme, je potom záľuba v osobnej malosti, v prostote, jednoduchosti, prostej a samozrejmej skromnosti a pokore, ktoré už ani ako pokoru a skromnosť nevnímame, pretože sme už za hranicou podobného uvažovania v kategóriách nejakej veľkosti či malosti. Nie je veľký ani malý ten, kto naozaj je!*

*Byť. "O jedno prosím Pána a za tým túžim, aby som mohol bývať v dome Pánovom po všetky dni svojho života, aby som pociťoval nehu Pánovu a obdivoval jeho chrám" (Ž 27, 4). Byť v Božom Dome. Žiť v Božej Domácnosti. Skutočne nájsť v Bohu svojho Otca, svojho Brata, svojho Priateľa, svojho Vykupiteľa a Záchrancu, Druha, Rodinu, Domov, - všetko! Ach, toto je Raj, toto je Nebo! Čo viac treba k Nebu? Nič! Stačí byť. Nič, len byť!*

*Život sám sa stáva liturgiou - nie násilne, umelo, ale úplne prosto a samozrejme, pretože celý sa stáva radostným slávením, radostnou oslavou tohto bytia a života. Všetko je Božie, všetko je posvätné, v čírej prostote samého skutku. Ani tu nie je viac potrebné nič pridávať, žiadne slová, gestá, na nič sa namáhavo sústreďovať, pretože sám život, samo bytie človeka sa stalo svätým. Pohŕda svetským bohatstvom, postavením a slávou, kto toto žije, kto týmto je!*

Liturgický program

|  |  |  |  |
| --- | --- | --- | --- |
|  | **Čičava** | **Komárany** | **Merník** |
| **Po****25.7.** | **Zosnutie svätej Anny, matky presvätej Bohorodičky** |
| 18.00 +Jozef, Júlia, Ján (r.Antušova) |  | 7.30 k úcte sv.Ducha |
| **Ut****26.7.** | Svätý hieromučeník Hermolas a spoločníci; prepodobná mučenica Paraskeva |
| 18.00 \*Anna (r.Labanova) | 16.30 +Anna (r.Guľakova) |  |
| **St****27.7.** | Svätý veľkomučeník a uzdravovateľ Panteleimón |
| 18.00 +Mária (r.Hanusinova) |  |  |
| **Št** **28.7.** | Svätí apoštoli a diakoni Prochor, Nikanor, Timón a Parmenas |
|  |  |  |
| **Pi****29.7.**  | Svätý mučeník Kallinik**Duchovná príprava na odpust v Komáranoch****Kazateľ:** novokňaz otec **Miroslav Baran,** pôvodom zo Zámutova |
|   | 16.30 spoveď (aj novokňaz)18.00 +Pavol (r.Červeňakova) |  |
| **So****30.7.** | *Svätí apoštoli Silas, Silván a spoločníci***Duchovná príprava na odpust v Komáranoch****Kazateľ:** otec **Štefan Vansač**, nový farár Vranov nad Topľou - Juh |
| 7.30 +Ľudmila (r.Peštova) | 18.00 \*ZBP r.KopčovaPo liturgii pomazanie chorých | 16.30 na úmysel darcu (za nedeľu) |
| **Ne****31.7.** | **ôsma nedeľa po Päťdesiatnici**Svätý a spravodlivý Eudokim**Odpustová slávnosť Zosnutia sv. Anny v Komáranoch**25 rokov chrámu**Kazateľ**: otec **Richard Harvilko**, protopresbyter Vranovského protopresbyterátu |
| 7.30 \*ZBP Stanislav (r.Ragančikova) | 9.00 akatist požehnania rodín10.00 slávnostná odpustová svätá liturgia s myrovaním a obchodom okolo chrámu  |  |

***Úmysel modlitby****: za mier na Ukrajine a vo svete.*